**Önk/5-25/2019.**

**J e g y z ő k ö n y v**

Készült a Csongrád Város Önkormányzata Képviselő-testületének **2019. november 27-én** *(szerdán),* **08:00 órai**kezdettel megtartott **25.** (*rendkívüli)* nyilvános üléséről.

**Az ülés helye:** a Városháza díszterme.

**Jelen vannak:** Bedő Tamás polgármester, Cseri Gábor, Gyovai Gáspár, Gyovai Zsolt, Bartókné Vincze Zsuzsanna, dr. Kádár László Levente, Máté Attila, Murányi László, Nagypál Sándor, Dr. Somogyi Árpád és Dr. Törőcsik Attila képviselők, ***összesen 11-en,***

Dr. Juhász László jegyző, Dr. Kádár Judit aljegyző, Kruppa István, a gazdálkodási iroda vezetője, Dr. Mezey Szimonetta, a fejlesztési és üzemeltetési iroda vezetője, Vinczéné Dudás Katalin, a jegyzői iroda szociális és lakásügyi csoport vezetője, Tóth Irén, a Dr. Szarka Ödön Egyesített Egészségügyi és Szociális Intézmény igazgatója, az egészségügyi és szociális bizottság nem képviselő tagja, Donka Ferencné, a Városi Televízió képviseletében.

Az ülésről igazoltan távolmaradt: Laczkó Zsolt képviselő

**Napirend előtt:**

1. Bedő Tamás polgármester köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a Képviselő-testület **11** tagja jelen van.

2. Bedő Tamás polgármester: A mai rendkívüli ülés napirendjét ***sürgősséggel***, a kiküldött meghívó szerint bocsátja szavazásra.

A Képviselő-testület 11 igen szavazatta, egyhangúlag a következő határozatot hozza:

**213/2019. (XI. 27.) önkormányzati**

H a t á r o z a t

1. Javaslat Csongrád Városi önkormányzat által működtetett I. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez.

2. Javaslat a III. sz. felnőtt háziorvosi körzet működtetésére vonatkozó feladat-ellátási szerződés megkötésére, valamint, a 128/2019. (VI.27.) önkormányzati határozat végrehajtására.

3. Javaslat Csongrád Városi önkormányzat által működtetett VII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez.

4. Javaslat Csongrád Városi önkormányzat által működtetett VIII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez*.*

**Zárt**:

Z/1. A Csongrádi Víz-és Kommunális Nonprofit Kft. banki finanszírozási szerződéseinek megújítása

Z/2. Önkormányzati tulajdonú gazdasági társaságok vezető testületeinek átalakítása

**1. Javaslat Csongrád Városi önkormányzat által működtetett I. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez.**

**Szóbeli kiegészítések:**

Dr. Somogyi Árpád képviselő, az egészségügyi-és szociális bizottság elnöke elmondja, hogy a bizottság egyhangúlag, 5 igen szavazattal támogatja az előterjesztést. Az I. sz. felnőtt háziorvosi körzet Dr. Szilágyi István háziorvos körzete december 31-ig. A nyáron azzal a kéréssel fordult önkormányzatunkhoz, hogy a működtetést december 31-el szeretné megszüntetni, mivel nagy valószínűséggel új vevő nem jelentkezett a praxisra, ezért a folyamatos működéshez szükséges, hogy már novemberben döntsenek róla, hogy amennyiben az elkövetkező egy hónapban nem lesz rá jelentkező, akkor január 1-jétől az önkormányzatra száll a praxis. Az előterjesztés szerint a jelenleg is helyettesítő Dr. Botka Dániel tudja január 1-jétől egy évig vállalni a tartós helyettesítést és továbbműködteti a praxist, amennyiben az összes jogi és szakmai feltétel rendelkezésre fog állni. A rendelés helye a Szarka Ödön Egyesített Egészségügyi és Szociális Intézményben, változatlan formában, változatlan asszisztenciával fog működni.

Murányi László kérdezi, lehetnek-e tagjai a praxisközösségnek az új orvosok. Jó lenne, ha igen. Az önkormányzat van szerződésben a magyar állammal a feladatellátásra, a kincstártól megkapja a pénzt, amit továbbad az orvosnak. Egy kezdő vállalkozó orvos tudja, hogy miről van, honnan kap felvilágosítást, hogy mire vállalkozik anyagilag?

Bedő Tamás: A doktor úr ezt a körzetet már viszonylag régen helyettesíti, és a háziorvosi finanszírozás minden dolgával tisztában van. A háziorvosok alapvetően vállalkozók. Itt az a helyzet állt elő, hogy a vállalkozó háziorvos, a praxis tulajdonos, visszaadta a praxist és ameddig erre nem jelentkezik valaki, a feladatellátási kötelezettség egyértelműen az önkormányzatra száll át. Egyébként is mi vagyunk a feladatellátásra kötelezettek, csak a praxison keresztül gyakorolja ezt a jogát az önkormányzat.

Ebben az esetben az önkormányzat igényli a támogatást, nem a praxisba belépő orvos, egészen addig, míg át nem veszi ő, vagy bárki más, és viszi tovább, mint praxis jogosult. A doktor úr pontosan tudja, mennyi a támogatás összege, melyből levonják a működtetés során felmerülő költségeket. Az asszisztenciát az önkormányzat fizeti, és a többit megkapja a háziorvos. Ebben megállapodtak, tudja, mit vállal. Tudomása szerint ez a körzet nem volt benne a praxisközösségben.

Murányi László: Nem tudta, hogy a praxisközösségnél a körzet számít és nem a személy. A szerződésben az van, hogy a pénz a város számlájára érkezik és az üzemeltetési költségek levonása után adja át a feladatellátó részére. Alapvetően azt kérdezte, hogy ha idejön egy teljesen új, idegen vállalkozó orvos, ebből a szerződésből hogyan fogja mindezt megtudni?

Bedő Tamás: Egyetlen szerződés sem úgy köttetik, hogy a másik fél nem ismeri a szerződés tartalmát. A doktor úrral négy hónapja folyik az egyeztetés.

Tóth Irén egészségügyi referens: A praxisközösségben nem az orvos van benne, hanem a praxisjoggal rendelkező körzet. A Szilágyi doktor úr körzete, az I. sz. felnőtt háziorvosi körzet nincs benne a praxisközösségben. Annak idején úgy nyilatkozott, hogy nem kíván benne lenni, ily módon az I. sz. körzettel nincs feladatuk.

A következőkben tárgyalt három felnőtt háziorvosi körzetek benne vannak a praxisközösségben, a változás jól kezelhető a praxisközösségben, egy bejelentéssel lehet az irányító hatóság részére a változást jelezni. Mint ahogyan volt is már rá példa, a Kovács doktor úr esetében is a körzet az önkormányzathoz került át és le tudták követni a praxisközösség programban, a doktor úr belépett. Sajnos arra, mivel május 31-én telik le a praxisközösség pályázatnak a terminusa, nincs lehetőség, hogy Szilágyi doktor úr körzete belépjen, de egy új pályázat esetén lesz rá mód.

A finanszírozással kapcsolatban elmondja, hogy minden praxis finanszírozása a leadott betegkártya számtól függ. Az orvosok erről havi jelentést küldenek, tehát tisztában vannak azzal, sőt vissza is jön az OEP-től, hogy mennyi az egy hónapra adott támogatás. Ez mindig egy körülbelüli, ugyanannyi összeg. Az önkormányzati elszámolás mindig egy hónappal utólag történik. Példaként említi Kovács doktor úrék körzetét, hiszen a III. sz. felnőtt háziorvosi körzet már hat hónapja így működik. Tehát mindig egy hónappal később, utólag számol el a háziorvos felé az Önkormányzat. Be van mutatva, mennyi érkezett, mire lett levonva működési költség, melynek sok összetevője van. Ily módon tudnak a működtető orvosok felé elszámolni. Ez minden körzetnél egyforma eljárással történik.

Dr. Somogyi Árpád: Bizottsági ülésen hangzott el, hogy a szerződés tervezetben 2020. november szerepel, amely természetesen 2019.

Bedő Tamás polgármester szavazásra bocsátja a beterjesztett határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**214/2019. (XI. 27.) önkormányzati**

REF/ 97-1/2019.

H a t á r o z a t

Csongrád Városi Önkormányzat Képviselő-testülete megtárgyalta a *„Javaslat Csongrád Városi önkormányzat által működtetett I. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez ”* tárgyú előterjesztést és az alábbi döntést hozza:

1. Csongrád Városi Önkormányzat által 2020.01.01-től működtetett I. sz. felnőtt háziorvosi körzet rendelőhelyiségét továbbra is a Dr. Szarka Ödön Egyesített Egészségügyi és Szociális Intézményben (6640 Csongrád, Gyöngyvirág u.5.) helyezi el, a jogszabályi feltételeknek megfelelően. Felkéri az intézményt, hogy a jogszabályi előírásoknak megfelelő tárgyi feltételek biztosításában működjön közre Csongrád Városi Önkormányzattal annak érdekében, hogy az maradéktalanul teljesüljön.

2.) Személyi feltételekben Dr. Botka Dániel vállalkozó orvos kerül tartós helyettesítőként (melléklet szerint) feladat-ellátási szerződés megkötésével foglalkoztatásra, napi hat órában, határozott egy év időtartamra 2020.01.01-től – 2020.12.31-ig.

Szakdolgozó esetében, Papp Zsuzsanna körzeti ápoló, napi nyolc órában közalkalmazottként kerül foglalkoztatásra. Besorolási bére közalkalmazotti bértábla szerint.

3.) Csongrád Városi Önkormányzat Képviselő-testülete a jelenlegi praxis joggal rendelkező Dr. Szilágyi István háziorvost – illetve meghatalmazottját – felkéri az I.sz. felnőtt háziorvosi praxis átadás-átvételének lebonyolítására. A Képviselő-testület mindkét fél figyelmét felhívja a betegadatok és az informatikai adatbázis átadása kapcsán az adatvédelmi szabályok fokozott betartására. Az átadás-átvétel Csongrád Városi önkormányzat részére csak írásban valósítható meg, leltár dokumentáció felvétele mellett.

4.) A Képviselő-testület felkéri a polgármestert a melléklet szerinti feladat-ellátási szerződés aláírására.

5.) A képviselő-testület felkéri a polgármestert a működési engedélyeztetési eljárás lefolytatására és a Nemzeti Egészségbiztosítási Alapkezelővel a finanszírozási szerződés megkötésére, 2020. január 01-vel.

***Felelős:*** Bedő Tamás polgármester

***Határidő***: azonnal

Erről jegyzőkönyvi kivonaton értesítést kap:

1. Képviselő-testület tagjai
2. Dr. Szilágyi István
3. Gazdálkodási Iroda
4. Egészségügyi referens és általa az érintettek

**2. Javaslat a III. sz. felnőtt háziorvosi körzet működtetésére vonatkozó feladat-ellátási szerződés megkötésére, valamint a 128/2019. (VI.27.) önkormányzati határozat végrehajtására.**

Bedő Tamás polgármester: Ez annyiban más az előző szerződéshez képest, hogy itt már döntöttek a praxist helyettesítő orvos személyéről és a feladatellátás helyéről.

Azt követően kérte a doktor úr, hogy mégis maradjon a bökényi rendelőben, most pedig azt kéri, hogy a Fő utcán legyen a rendelés.

A testület korábban úgy döntött, hogy csak akkor foglalkozik legközelebb a kérdéssel, ha megváltozik a döntés, ezt írásban jelezték, hogy a lakossági igények alapján mégis csak a Fő utcán kíván rendelni. Elvileg nem is kellett volna ezzel a témával a testületnek foglalkoznia, de most már a Kft-vel kell szerződni, ahhoz pedig egy új önkormányzati határozatra van szükség.

Dr. Somogyi Árpád képviselő, az egészségügyi-és szociális bizottság elnöke elmondja, hogy a bizottság egyhangúlag, 5 igen szavazattal támogatja az előterjesztést. Alapvetően aktiváltak egy régi döntésüket, és ennek alapján a rendelés átkerül a Fő u. 2-4. szám alá. Január 1-étől Dr. Kovács György háziorvos Kft-n keresztül szeretné a praxist üzemeltetni, ezért a munkavállalók státusza is változni fog. Nem közalkalmazottak lesznek, hanem adott cég alkalmazottai. Ezért új működési engedélyre és új szerződésre van szükség.

Bedő Tamás polgármester szavazásra bocsátja a beterjesztett határozati javaslatot.

A Képviselő-testület egyhangúlag, 11 igen szavazattal a következő határozatot hozza:

**215/2019. (XI. 27.) önkormányzati**

REF/ 38-1/2019.

H a t á r o z a t

Csongrád Városi Önkormányzat Képviselő-testülete megtárgyalta a *„Javaslat a III. sz. felnőtt háziorvosi körzet működtetésére vonatkozó feladat-ellátási szerződés megkötésére, valamint, a 128/2019. (VI.27.) önkormányzati határozat végrehajtására.”* tárgyú előterjesztést és az alábbi döntést hozza:

1. Csongrád Városi Önkormányzat Képviselő – testülete hozzájárulását adja, hogy a III. sz. felnőtt háziorvosi körzet feladatait 2020. január 01-től, a K&T Medical Korlátolt Felelősségű Társaság, személyes közreműködő Dr. Kovács György háziorvos lássa el a mellékletben foglalt feladat-ellátási szerződés szerint.

Felkéri a polgármestert a melléklet szerinti feladat-ellátási szerződés megkötésére.

Határidő: azonnal

Felelős: Bedő Tamás polgármester

1. Csongrád Városi Önkormányzat Képviselő-testülete elfogadja, hogy szakdolgozók tekintetében a foglalkoztató 2020. január 01.-től a K&T Medical Korlátolt Felelősségű Társaság. A dolgozókkal a munkaszerződés és a munkáltatói jogok gyakorlása a K&T Medical Korlátolt Felelősségű Társaság kötelezettsége, azzal a kikötéssel, hogy a III. sz. háziorvosi körzet személyi feltételekre vonatkozó jogszabályi minimum követelményei nem sérülhetnek, illetve az nem befolyásolhatja, akadályoztathatja a folyamatos betegellátást.

A dolgozók áthelyezésére vonatkozó határidő 2020.01.01.

Határidő: folyamatosan a működési engedélyeztetéssel

Felelős: K&T Medical Korlátolt Felelősségű Társaság részéről, Dr. Kovács György háziorvos

1. Csongrád Városi Önkormányzat Képviselő-testülete tudomásul veszi, hogy a III. sz. felnőtt háziorvosi körzet a 6640 Csongrád, Gyöngyvirág u. 5 sz. alól a 6640 Csongrád, Fő. u 2-4. sz. alá kerül áthelyezésre. A rendelő helyiség átköltöztetésére működési engedély eljárásának lefolytatása után kerülhet sor. Ezen döntéssel a 128/2019. (VI.27.) önkormányzati határozat végrehajtásra kerül.

Határidő: azonnal

Felelős: Bedő tamás polgármester

1. A Képviselő-testület felkéri Csongrád Város Jegyzőjét a háziorvosi rendelő céljára felajánlott helységre az ingyenes használatra vonatkozó szerződést kösse meg Dr. Herczegfalvi László ügyvezetővel.

Határidő: azonnal

Felelős Dr. Juhász László jegyző

1. A Képviselő-testülete felkéri a polgármestert a melléklet szerinti feladat-ellátási szerződés aláírására.

Határidő: azonnal

Felelős: Bedő tamás polgármester

1. Csongrád Városi önkormányzat Képviselő-testülete felhívja az illetékesek figyelmét a lakosság folyamatos tájékoztatására.

Határidő: folyamatos

Felelős: K&T Medical részéről Dr. Kovács György háziorvos

Erről jegyzőkönyvi kivonaton értesítést kap:

1. Képviselő-testület tagjai
2. Dr. Kovács György háziorvos
3. Dr. Herczegfalvi László ügyvezető
4. Egészségügyi referens és általa: az érintettek

**3. Javaslat Csongrád Városi önkormányzat által működtetett VII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez.**

**Szóbeli kiegészítések:**

Dr. Somogyi Árpád képviselő, az egészségügyi-és szociális bizottság elnöke elmondja, hogy érintettség miatt a bizottsági ülésen sem vett részt a napirendről történő szavazásnál, illetve a testületi ülésen sem kíván a szavazásban részt venni. A bizottság egyhangúlag, 4 igen szavazattal támogatja az anyagot.

Az előterjesztésben 6 óra szerepel, ami 8 órára változik, teljes munkaidőben történik az ellátás, amelynek az egyik oka, hogy a VIII. sz. háziorvosi körzettel helyettesítik egymást, a két hat óra nem jó. Az édesapja a praxist december 31-ével visszaadja az önkormányzatnak és ő tartós helyettesként 8 órában ugyanazon a helyen és feltételekkel látja el a továbbiakban a feladatot és ehhez kérik az önkormányzat támogatását.

Murányi László: Megköszöni a maga és a város nevében id. Dr. Somogyi Árpád háziorvos több évtizedes munkáját.

Bedő Tamás: Az előtte szólóhoz csatlakozva köszönetét fejezi ki id. Dr. Somogyi Árpádnak a több évtizedes, áldozatos munkájáért.

Szavazásra bocsátja a beterjesztett határozati javaslatot.

A Képviselő-testület 10 igen szavazattal - dr. Somogyi Árpád érintettség miatt nem szavazott - a következő határozatot hozza:

**216/2019. (XI. 27.) önkormányzati**

REF/98-1/2019.

H a t á r o z a t

Csongrád Városi Önkormányzat Képviselő-testülete megtárgyalta a *„Javaslat Csongrád Városi önkormányzat által működtetett VII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez ”* tárgyú előterjesztést és az alábbi döntést hozza:

1.) Csongrád Városi Önkormányzat által 2020.01.01-től működtetett VII. sz. felnőtt háziorvosi körzet rendelőhelyiségét továbbra is a 6640 Csongrád Szőlőhegyi u 19. sz. alatti orvosi rendelőben helyezi el, a jogszabályi feltételeknek megfelelően.

1. Személyi feltételekben a Somogyi és Társai Egészségügyi Kft. (6640 Csongrád, Szőlőhegyi u. 19.) vállalta a tartós helyettesítést határozatlan időtartamra, napi nyolc órában, feladat-ellátási szerződés megkötése mellett. A háziorvos személyében napi nyolc órában foglalkoztatott tartós helyettesítést vállaló orvos ifj. Dr. Somogyi Árpád háziorvos.
2. A szakdolgozók esetében a Kft. a jelenlegi két dolgozó további foglalkoztatását biztosítja változatlan formában.
3. Csongrád Városi Önkormányzat Képviselő-testülete a jelenlegi praxis joggal rendelkező Somogyi és Társai Egészségügyi Kft-t felkéri a VII. sz. felnőtt háziorvosi praxis átadás-átvételének lebonyolítására. A Képviselő-testület mindkét fél figyelmét felhívja a betegadatok és az informatikai adatbázis átadása kapcsán az adatvédelmi szabályok fokozott betartására. Az átadás-átvétel Csongrád Városi Önkormányzat részére csak írásban valósítható meg, leltár dokumentáció felvétele mellett. A szakmai minimum feltételeknek való megfelelés biztosítására az eszközök tekintetében külön megállapodásra kerül sor a Kft. és Csongrád Városi Önkormányzat között, az átadás-átvétel kapcsán.
4. A Képviselő-testület felkéri a polgármestert a melléklet szerinti feladatellátási-szerződés megkötésére.
5. A Képviselő-testület felkéri a polgármestert a működési engedélyeztetési eljárás lefolytatására és a Nemzeti Egészségbiztosítási Alapkezelővel a finanszírozási szerződés megkötésére, 2020. január 01-vel.

Felelős***:*** Bedő Tamás polgármester

Határidő: azonnal

Erről jegyzőkönyvi kivonaton értesítést kap:

1. Képviselő-testület tagjai
2. id. Dr. Somogyi Árpád
3. Gazdálkodási Iroda
4. Egészségügyi referens és általa az érintettek

**4. Javaslat Csongrád Városi önkormányzat által működtetett VIII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez*.***

Bedő Tamás polgármester: Ez a Bokrosi körzetet érinti. Az előbb az elnök úr kitért arra, hogy a VII. és VIII. sz. körzet egymás helyettesítője, összefüggésben történtek a döntések.

Dr. Somogyi Árpád képviselő, az egészségügyi-és szociális bizottság elnöke elmondja jelzi, hogy ebben az esetben is 8 órában lesz ellátva a körzet, Dr. Máthé Magyar Csaba doktor úrral, aki már jelenleg is helyettesíteni szokta a körzetben. Ketten fogják 8 órában ellátni. Ez a gyakorlatban azt fogja jelenteni, hogy a rendeléseket döntően Máthé-Magyar doktor úr fogja csinálni, a készenlétet pedig Ő maga. Bokros lakossága ismeri és megkedvelte doktor urat és a jelenlegi asszisztenciával közösen, közalkalmazotti munkaviszonyban fogják közösen üzemeltetni a körzetet. Reméli, hogy ez hosszú távon is fog tudni működni.

Bizottsági ülésen elhangzott, hogyan lehet ennyi lovat ülni, amennyit neki szerencséje volt az elmúlt években. Ez lesz az egyik olyan lépés, amivel szeretné csökkenteni a munkáját. Reméli, hogy ez egy kis könnyebbséget és biztonságos ellátást fog jelenteni a bokrosiaknak is. A bizottság egyhangúlag, 4 igen szavazattal támogatja az előterjesztést.

Gyovai Gáspár: A háziorvosi körzetek közül a bokrosi a legkisebb, ezáltal az üzemeltetés szempontjából a legkedvezőtlenebb. Örül annak, hogy sikerült megoldani a további működtetést és doktor úr vállalta a feladatot. Az önkormányzat, mint a feladatellátás kötelezettje, vállalja az asszisztenciának a 8 órás bérét. Ez mindenki számára elfogadható.

Bedő Tamás polgármester szavazásra bocsátja a beterjesztett határozati javaslatot.

A Képviselő-testület 10 igen szavazattal - dr. Somogyi Árpád érintettség miatt nem szavazott - a következő határozatot hozza:

**217/2019. (XI. 27.) önkormányzati**

REF/99-1/2019.

H a t á r o z a t

Csongrád Városi Önkormányzat Képviselő-testülete megtárgyalta a *„Javaslat Csongrád Városi önkormányzat által működtetett VIII. sz. felnőtt háziorvosi körzet személyi és tárgyi feltételeinek megteremtéséhez, a működési engedélyeztetés és a finanszírozási szerződés megkötéséhez. ”* tárgyú előterjesztést és az alábbi döntést hozza:

1.) Csongrád Városi Önkormányzat által 2020.01.01-től működtetett VIII. sz. felnőtt háziorvosi körzet rendelőhelyiségét továbbra is a 6640 Csongrád-Bokros, Hámán K.u.1. sz. alatti orvosi rendelőben helyezi el, a jogszabályi feltételeknek megfelelően.

2.) Személyi feltételekben a Somogyi és Társai Egészségügyi Kft. (6640 Csongrád-Bokros, Hámán K.u.1.) vállalta a tartós helyettesítést határozatlan időtartamra, napi nyolc órában, feladat-ellátási szerződés megkötése mellett. A háziorvos személyében napi nyolc órában foglalkoztatott helyettesítést vállaló orvosok ifj. Dr. Somogyi Árpád és Dr. Máthé-Magyar Csaba háziorvos, osztott munkaidőben.

3.) Szakdolgozó esetében, Kádárné Kósa Aranka körzeti ápoló, napi nyolc órában közalkalmazottként kerül foglalkoztatásra, besorolási bére közalkalmazotti bértábla szerint.

4.) Csongrád Városi Önkormányzat Képviselő-testülete a jelenlegi praxis joggal rendelkező Somogyi és Társai Egészségügyi Kft-t felkéri a VIII. sz. felnőtt háziorvosi praxis átadás-átvételének lebonyolítására. A Képviselő-testület mindkét fél figyelmét felhívja a betegadatok és az informatikai adatbázis átadása kapcsán az adatvédelmi szabályok fokozott betartására. Az átadás-átvétel Csongrád Városi önkormányzat részére csak írásban valósítható meg, leltár dokumentáció felvétele mellett.

5.) A Képviselő-testület felkéri a polgármestert a melléklet szerinti feladatellátási-szerződés megkötésére.

6.) A Képviselő-testület felkéri a polgármestert a működési engedélyeztetési eljárás lefolytatásra és a Nemzeti Egészségbiztosítási Alapkezelővel a finanszírozási szerződés megkötésére, 2020. január 01-vel.

Felelős***:*** Bedő Tamás polgármester

Határidő: azonnal

Erről jegyzőkönyvi kivonaton értesítést kap:

1. Képviselő-testület tagjai
2. Dr. Somogyi és Társai Egészségügyi Kft.
3. Dr. Máthé-Magyar Csaba
4. Gazdálkodási Iroda
5. Egészségügyi referens és általa az érintettek

A Képviselő-testület ***zárt ülésen folytatja munkáját***, az ott hozott ***218-219/2019. (XI. 27.)önkormányzati határozatok*** a következők:

**218/2019. (XI. 27.) önkormányzati**

FJL/250-5/2019.

H a t á r o z a t

Csongrád Városi Önkormányzat Képviselő-testülete megtárgyalta *„A Csongrádi Víz-és Kommunális Nonprofit Kft. banki finanszírozási szerződéseinek megújítása.”* tárgyú polgármesteri előterjesztést és az alábbi döntést hozza.

A Képviselő-testület a Csongrádi Víz-és Kommunális Nonprofit Kft. felügyelő bizottságának véleményét is figyelembe véve, a Kft. banki finanszírozásának biztosítása érdekében az előterjesztés mellékletét képező szerződések megkötésével egyetért és felhatalmazza a polgármestert, hogy a Csongrádi Víz-és Kommunális Nonprofit Kft. fenti tárgyban döntő taggyűlésén ennek megfelelően szavazzon.

Határidő: szöveg szerint

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési és Üzemeltetési Iroda és általa
3. Csongrádi Víz-és Kommunális Nonprofit Kft.

- - -

**219/2019. (XI. 27.) önkormányzati**

FJL/249-7/2019.

H a t á r o z a t

Csongrád Város Önkormányzatának Képviselő-testülete megtárgyalta az *„Önkormányzati tulajdonú gazdasági társaságok vezető testületeinek átalakítása”* című előterjesztést és az alábbi határozatot hozza:

1. A képviselő-testület a **Csongrádi Közműszolgáltató Kft**. (6640 Csongrád, Erzsébet u. 25.) felügyelő bizottságába 2019. 12. 01-től 2024. 12.31-ig határozott időtartamra: Gyovai Zsoltot, Hegedűs Ferencet és Murányi Lászlót **kinevezi.**

A FEB elnökének díjazását 65.000,- Ft-ban, tagjainak tiszteletdíját 55.000,- Ft-ban határozza meg.

2. A Képviselő-testület a **Piroskavárosi Szociális és Rehabilitációs Foglalkoztató Nonprofit Kft.** (6640 Csongrád, Szent Imre u. 19.) felügyelő bizottságába 2019. 12. 01-től 2024. 12.31-ig, határozott időtartamra Dr. Berényi Andreát, Havasi Jánosnét és Maszlag Mihálynét **kinevezi**.

A FEB elnökének díjazását 55.000,- Ft-ban, tagjainak tiszteletdíját 50.000,- Ft-ban határozza meg.

3. A Képviselő-testület **a Csongrád Televízió** **Kft**. (6640 Csongrád, Szentháromság tér 8.) felügyelő bizottsági tagjai közül Kiss Istvánt és Majorcsik Máriát 2019. 11.30. napjával tisztségéből visszahívja, Molnár Józsefet tisztségében megerősíti és megbízatásának időtartamát 2024. 12.31-ig meghosszabbítja.

A képviselő-testület a felügyelő bizottságba 2019. 12. 01-től 2024. 12.31-ig, határozott időtartamra Túri Kis Árpádot és Víg Zoltánt **kinevezi**.

FEB elnökének díjazását 50.000,- Ft-ban, tagjainak tiszteletdíját 45.000,- Ft-ban határozza meg.

4. A képviselő-testület utasítja az érintett gazdasági társaságok ügyvezetőit a határozat szerinti személyi változtatások cégbíróságon való átvezettetésére, a szükséges intézkedések megtételére.

Határidő: azonnal

Felelős: gazdasági társaságok ügyvezetői

5. A Képviselő-testület a Csongrád Város Önkormányzata részbeni tulajdonát képező gazdasági társaságok felügyelő bizottsága személyi összetételének megváltoztatása érdekében felhatalmazza a polgármestert az érintett gazdasági társaságok taggyűlésének összehívása kezdeményezésére és az alábbi személyi változtatások taggyűlési határozat hozatalra való előterjesztésére:

**- Csongrádi Víz- és Kommunális Szolgáltató Kft**. felügyelő bizottsági tagnak javasolja Hekkel Zoltánt és Nagypál Sándort 2019. 12. 01-től 2024. 12.31-ig, határozott időtartamra.

**A Képviselő**-testület felkéri a polgármestert, hogy a FEB tagok díjazásának csökkentésére a Kft. taggyűlésén tegyen javaslatot.

- **CSOTERM Termálrendszer Beruházó, Fejlesztő és Szolgáltató Kft**. felügyelő bizottsági tagnak javasolja Bartókné Vincze Zsuzsannát, Dr. Kádár László Leventét és Máté Attilát.

Díjazásra tett javaslat: FEB elnök: 55.000,- Ft, tagok: 50.000,- Ft

A képviselő-testület felkéri a polgármestert, hogy a személyi változtatások érdekében az érintett gazdasági társaságok taggyűlésén a fenti személyi javaslatok figyelembevételével szavazzon a felügyelő bizottságok tekintetében.

Határidő: azonnal.

Felelős: gazdasági társaságok ügyvezetői és Polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Fejlesztési és Üzemeltetési Iroda és általa
3. az érintettek

Az ülésen elhangzottakat a 2253. számú hangszalag A. oldala a 441-től végig, a B. oldala a 001-087. szám alatt tartalmazza.

A zárt ülésen elhangzottakat a 2253. számú hangszalag B. oldala a 088-292. szám alatt tartalmazza.

Bedő Tamás polgármester az ülést 08:35 órakor bezárja.

K.m.f.

Bedő Tamás Dr. Juhász László

polgármester jegyző